Strandby Skole i Vesthimmerland får ikke sin afskedigede skoleleder Kaare Maul tilbage. Det slår han fast i en meddelelse, som hans advokat  har udsendt i dag. I meddelelsen begrundes beslutningen med det langvarige sagsforløb - et forløb, som formentlig kan vare yderligere et par måneder inden den undersøgelse, som professor Claus Haagen Jensen for tiden er igang med, er færdig og behandlet af byrådet i Vesthimmerland. - Min klient har et naturligt ønske om at få sin hverdag til at fungere på normal vis igen, skriver Kaare Mauls advokat, Torben Haldrup, Løgstør. Beslutningen begrundes dog også med, at Kaare Maul ikke længere har tillid til, at et samarbejde med ledelsen i Vesthimmerlands kommune vil kunne fungere. Det begrundes med de udtalelser, som bl.a. den øverste politiske ledelse er kommet med i dagspressen. Kaare Maul finder fortsat, at afskedigelsen af ham er ulovlig og at han stadig gør krav på erstatning og godtgørelse.

Referat:
Den afskedigede skoleleder i Strandby vil ikke have sit job igen - uanset udfaldet af den igangværende undersøgelse.